Polisie vra hulp ná Strandfontein-moordFoto: NSRI Die polisie het Maandag ŉ beroep op die publiek gedoen om hulle by te staan nadat ŉ visserman Sondagoggend in Strandfontein op die Valsbaai-kuslyn doodgeskiet is. Kapt. FC van Wyk, ŉ polisiewoordvoerder, het aan Maroela Media bevestig ŉ 51-jarige man is dood ná hy in die maag geskiet is. Maroela Media het vroeër berig twee hengelaars het vroeg Sondagoggend visgevang toe hulle oorval en geskiet is. “Die twee vissermanne is deur twee mans aangeval wat hulle wou beroof,” het Van Wyk gesê. Die vier mans het baklei en die slagoffer is geskiet. Die verdagtes het te voet van die toneel gevlug. Maroela Media het vroeër berig die man se vriend het by die Nasionale Seereddingsinstituut (NSRI) se reddingstasie om hulp gaan aanklop. Die span het die nooddienste van die Wes-Kaapse departement van gesondheid en die polisie ontbied. Hulle is met hul seereddingsvoertuig na die toneel, omstreeks 400 meter van die reddingstasie. Paramedici het langer as ŉ uur tevergeefs gespook om hom te red. Die polisie ondersoek ŉ saak van moord. Niemand is nog in verband met die voorval in hegtenis geneem nie. Enigiemand met meer inligting word versoek om konstabel Elton Williams, die ondersoekbeampte, te skakel by 021 370 1501 of 079 894 1208. Van Wyk het gesê die slagoffer se naam kan in die stadium nog nie bekendgemaak word nie. Lees ook: Strandfontein-hengelaar doodgeskiet